KOMISSION PÄÄTÖS,

tehty 2 päivänä helmikuuta 2007,

maataloustilastojen parantamista koskevan teknisten toimintasuunnitelman hyväksymisestä vuodeksi 2007

(tiedoksiannettu numerolla K(2006) 7081)

(2007/84/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon yhteisön maataloustilastojen parantamisesta 25 päivänä kesäkuuta 1996 tehdyn neuvoston päätöksen 96/411/EY (1) ja erityisesti sen 4 artiklan 1 kohdan ja 6 artiklan 2 kohdan,

sekä katsoo seuraavaa:

Asiaan liittyvän yhteisön politiikan täytäntöönpanoa varten on olennaista parantaa ja kehittää maaseudun kehittämistä koskevia tilastotietoja. Tämä on vuosittaisen toimintasuunnitelman keskeisin aihe.

ON TEHNYT TÄMÄN PÄÄTÖKSEN:

1 artikla

Hyväksytään liitteessä vahvistettu vuoden 2007 tekninen toimintasuunnitelma maataloustilastojen parantamiseksi (TAPAS 2007) edellyttäen, että talousarviomäärärahat ovat saatavilla ja että vuoden 2007 talousarvio hyväksytään ilman muutoksia.

2 artikla

Tämä päätös on osoitettu kaikille jäsenvaltioille.

(1) EYVL L 162, 1.7.1996, s. 14. Päätös sellaisena kuin se on viimeksi muutettuna Euroopan parlamentin ja neuvoston päätöksellä N:o 787/2004/EY (EUVL L 138, 30.4.2004, s. 12).

LIITE

VUODEN 2007 TEKNINEN TOIMINTASUUNNITEMA MAATALOUSTILASTOJEN PARANTAMISEKSI (TAPAS 2007)

Maataloustilastojen parantamista koskevaan vuoden 2007 tekniseen toimintasuunnitelmaan liittyvät toimenpiteet koskevat seuraavia aihealueita:

a) maaseudun kehittäminen,

b) luonnonmukainen viljely.

Komissio osallistuu näihin toimenpiteisiin liittyvien hankkeiden rahoitukseen kunkin jäsenvaltion osalta enintään taulukossa A esitetyllä summalla.

Taulukko A

VUODEN 2007 TEKNINEN TOIMINTASUUNNITELMA

Yhteisön rahoitusosuuden enimmäismäärät

(EUR) Maa Maaseudun kehittäminen Luonnonmukainen viljely Yht. BE 29 048 37 627 66 675 DK 28 000 55 000 83 000 DE 67 000 67 000 EE 19 343 14 650 33 993 GR 144 000 144 000 IT 63 968 200 337 264 305 LT 31 000 31 000 LV 16 284 16 284 HU 41 555 34 597 76 152 MT 29 283 29 283 NL 35 000 35 000 SK 7 200 7 200 FI 43 400 43 400 SE 12 000 10 800 22 800 UK 135 000 Yht. 460 197 594 895 1 055 092

VUODEN 2007 TEKNISEN TOIMINTASUUNNITELMAN NOJALLA TOTEUTETTAVAT TOIMET (TAPAS 2007)

1. JOHDANTO

Yhteisön maataloustilastojen parantamisesta tehdyn päätöksen 96/411/EY tavoitteena on, että yhteisön maataloustilastot vastaavat paremmin yhteisen maatalouspolitiikan uudistamisen synnyttämää tiedontarvetta. Tätä tarkoitusta varten jäsenvaltiot ryhtyvät tarvittaviin toimenpiteisiin soveltuvien muutosten tekemiseksi maataloustilastojärjestelmäänsä niin, että otetaan asianmukaisesti huomioon kyseisen neuvoston päätöksen liitteissä I ja II mainitut alat ja liitteessä III vahvistetut tavoitteet, ominaisuudet ja perusteet. Toimet, joihin jäsenvaltioiden kunakin vuonna on ryhdyttävä näiden tavoitteiden saavuttamiseksi määritellään vuosittain laadittavassa teknisessä toimintasuunnitelmassa. Komissio laatii nämä toimintasuunnitelmat, kun pysyvä maataloustilastokomitea on antanut lausuntonsa.

Yhteisö osallistuu sellaisten kulujen rahoitukseen, jotka aiheutuvat kullekin jäsenvaltiolle kansallisten järjestelmien muuttamisesta tai vuosittaisen teknisen toimintasuunnitelman osana tehtävästä valmistelutyöstä, jota tarvitaan uusien tai lisääntyneiden tarpeiden täyttämiseksi. Rahoitustukea annetaan rajoitetun ajan, ja sen tarkoituksena on helpottaa sellaisten tiedonkeruumenetelmien ja -järjestelmien kokeilemista, käyttöönottoa tai vakiinnuttamista, jotka täyttävät teknisessä toimintasuunnitelmassa asetetut tilastotietoa koskevat vaatimukset. Kun toimintasuunnitelma on toteutettu, jäsenvaltioiden on kyettävä edelleen lähettämään komissiolle säännöllisesti raportteja menetelmistä ja järjestelmistä, jotka on otettu käyttöön osana kyseistä suunnitelmaa.

Käsiteltävänä oleva komission päätös koskee vuoden 2007 teknistä toimintasuunnitelmaa.

Valittujen toimien tavoitteena on parantaa tilannetta seuraavien aihepiirien osalta:

a) maaseudun kehittäminen

b) luonnonmukainen viljely.

Eurostat on saanut jäsenvaltioilta 28 ilmoitusta TAPAS 2007 -toimintasuunnitelmaan liittyviä toimia koskevista aikeista.

Ehdotuksista 13 koski maaseudun kehittämiseen liittyviä tilastoja, ja Eurostat hylkäsi niistä yhden teknisistä syistä. Ehdotuksista yhdeksän koski ravinnetasapainoa, kolme Internet-infrastruktuuria maaseutualueilla, maatalousmaan hinnan estimointia ja käyttämättömän metsämaan kasvun arviointia metsätalouden tilinpidon (EAF) puitteissa.

Luonnonmukaisesta viljelystä, joka on prioriteettiala, Eurostat sai 15 ilmoitusta toimia koskevista aikeista. Toimintaehdotuksista yhdeksän koski tuotantoa, kaksi hintoja ja muut neljä taloudellisia ja rakenteellisia muuttujia, elintarvikeketjua koskevia tietoja, suoramyyntiä sekä luonnonmukaista viljelyä koskeviin tiedonkeruujärjestelmiin liittyvien menetelmien tarkistusta.

Seuraavassa esitetään lyhyt kuvaus vuoden 2007 tekniseen toimintasuunnitelmaan liittyvistä ehdotetuista toimista.

2. TAPAS 2007 – TOIMIEN KUVAUKSET

a) Maaseudun kehittäminen

BELGIA

Toimen nimi: Ravinnetasapaino typen osalta

EU:n maksuosuus: 29 048 EUR

Työn toteuttamisaikataulu: kesä–joulukuu 2007

Toimen lyhyt kuvaus:

Tavoitteena on typpitasapainoja koskevien tietojen ajan tasalle saattaminen vuosilta 1997–2005, tiettyjen kertoimien uudelleenlaskenta sekä typpitasapainoja koskevien tietojen vahvistaminen NUTS 3 -tasolla. Tiedot kerätään asiasta vastuussa olevilta laitoksilta ja kootaan keskitetysti. Jotkin tietokokonaisuudet ovat saatavilla ainoastaan kansallisella tasolla, joten ne on jaettava alueittain.

TANSKA

Toimen nimi: Maaseudun kehittäminen: maatalousmaan hinnan estimointi

EU:n maksuosuus: 10 000 EUR

Työn toteuttamisaikataulu: Työ suoritetaan vuoden 2007 maaliskuusta syyskuuhun.

Toimen lyhyt kuvaus:

Tärkeimpänä tavoitteena on käyttää tilastoalan asiantuntijoiden estimaatteja silloin, kun jäsenvaltioiden tietolähteet ovat hyvin erilaisia ja niiden käyttö menetelmän mukaisesti on hankalaa.

Päätoimena on laatia maan hintoja ja maanvuokraa koskeva kyselylomake, johon paikalliset maatalouden taloudelliset neuvonantajat (noin 50 paikalliskeskusta) vastaavat antamalla hintaestimaatteja erikseen määritellyiltä paikallisalueilta (97 Tanskan kuntaa). Kysymykset ja määritelmät laaditaan maan hintoja ja maanvuokraa koskevien ajan tasalle saatettujen ja/tai tarkistettujen menetelmien mukaisesti.

Kyselylomake käydään läpi maanviljelijöiden neuvontapalvelussa (Farmers Advisory Service) sen varmistamiseksi, että tarkoitus ymmärretään oikein ja kysymykset ovat selkeitä.

Tiedot kerätään ja painotettaessa tuloksia alueellisella (NUTS2) ja kansallisella tasolla käytetään maatilojen rakennetta koskevan tutkimuksen (FSS) alueita.

Tutkimustuloksia analysoidaan kahdelta eri kannalta. Ensin tuloksia tarkastellaan alueiden nykyisten tietojen ja maan laadun sekä eläintiheyden (maan hinnan kannalta tärkeä tekijä) kannalta. Toiseksi tutkimustuloksia verrataan muista lähteistä saatuihin tietoihin, erityisesti kyseisellä hetkellä käytettäviin tietoihin.

TANSKA

Toimen nimi: Alueelliset ravinnetasapainot Tanskassa

EU:n maksuosuus: 18 000 EUR

Työn toteuttamisaikataulu: kesä–joulukuu 2007.

Toimen lyhyt kuvaus:

Inventoida alueellisella tasolla valtion eri laitoksista, tutkimuslaitoksista ja maatalousjärjestöiltä saadut, jo saatavilla olevat ravinnetasapainoihin tarvittavat tiedot. Yksilöidä alueelliselta tasolta kerätyt ravinnetasapainoa koskevat tiedot ja tuottaa estimaatteja ja kertoimia pyydettyjä eri ravinnetietoja varten. Tarkastella joitakin luonnollisia maantieteellisiä alueita varten tuotettuja (esimerkiksi maaperätyyppejä ja pohjavesivirtauksia koskevia) mahdollisesti saatavilla olevia tietoja.

SAKSA

Toimen nimi: Mittakaavasta riippuvaiset ravinnetasapainot – SCANUBA

EU:n maksuosuus: 49 000 EUR

Työn toteuttamisaikataulu: kesä–joulukuu 2007

Toimen lyhyt kuvaus:

Laskea tasapainot korkeimmalla mahdollisella alueellisella resoluutiolla, jolta tietoja on saatavilla, jotta ravinteiden aiheuttama pilaantumisriski voidaan alueellisesti erotella ja evaluoida, sillä kansallisen tason tasapainoylijäämän vuoksi ei voida osoittaa, millä alueilla tai viljelymenetelmillä tarvitaan rajoittamistoimenpiteitä. Tasapainot on laskettava erityisesti riskialueiden osalta.

Laskea ravinnepitoisuudet maankäytön intensiteetistä, määritellä kertoimet kotieläinten määrän muuntamiseksi typen (N) määräksi eritteissä (tuotokseen liittyvä), laskea myyntilukujen sijasta epäorgaanisten lannoitteiden käyttömäärät eri kasvien osalta, laskea orgaanisen lannoitteiden käyttömäärät ja ravinnepitoisuudet sekä mukauttaa OECD:n nykyiset ravinnetasapainot.

SAKSA

Toimen nimi: Käyttämättömän metsänkasvun arviointi metsätalouden tilinpidon (EAF) puitteissa Saksan liittotasavallassa (1991–2004)

EU:n maksuosuus: 18 000 EUR

Työn toteuttamisaikataulu: Työ suoritetaan vuoden 2007 tammikuusta kesäkuuhun.

Toimen lyhyt kuvaus:

Tärkeimpänä tavoitteena on arvottaa entistä tarkemmin käyttämätöntä metsänkasvua Saksassa vuosina 1991–2004 toisesta kansallisesta metsäinventaarioista (Second National Forest Inventory) saatavien tietojen perusteella, ja parantaa näin Euroopan kansantalouden tilinpitojärjestelmän 1995 (EKT 95) mukaisesti tehtyä vuosia 1991–2002 koskevaa metsätalouden tilinpidon laskentaa.

Toimi jakaantuu kahteen osaan: 1. Metsän vuosikasvun estimointi fyysisin arvoin ja 2. Käyttämättömän metsänkasvun rahallinen arvottaminen.

Tuloksilla täydennetään metsätalouden tilinpitoon liittyvää metsäntuotannon raportointia Saksan osalta ja luodaan yhteys yhdennettyyn metsien ympäristö- ja taloustilinpitoon (integrated environmental and economic accounting for forests, IEEAF) Hankkeen tuloksena odotetaan metsän arvottamisongelmiin liittyviä menetelmäsuosituksia.

VIRO

Toimen nimi: TAPAS 2007 Ravinnetasapainoa koskevat toimet

EU:n maksuosuus: 19 343 EUR

Työn toteuttamisaikataulu: tammi–joulukuu 2007.

Toimen lyhyt kuvaus:

Toimen tavoitteena on saada typpeä koskevia ravinnetasapainotietoja Virosta. Toimella pyritään laskemaan typpeä koskevien ravinnetasapainojen yhteydessä käytettävät keskeisimmät kertoimet ja kehittää niistä edelleen nykyiset kertoimet. Lisäksi kuvataan menetelmä ja tietolähteet ja tutkitaan mahdollisuutta tuottaa ilmakehän typpilaskeuman määrää koskevia tietoja. Tukea annetaan Tallinnan teknologiayliopiston (Tallinn University of Technology) ja Jäneda Centre -keskuksen kautta.

ITALIA

Kyselytutkimus, johon kuuluu viisi pilottialuetta, joilla on eri maaseutumaisuusindeksit. Kyselylomakkeiden laatiminen siten, että saadaan vastauksia seuraaviin kysymyksiin:

EU:n maksuosuus: 63 968 EUR

Työn toteuttamisaikataulu: Aloituspäivä: vuosittaista toimintasuunnitelmaa koskevan komission päätöksen julkaisemispäivä Euroopan unionin virallisessa lehdessä (t) + 1 kuukausi (ei ennen 1. helmikuuta 2007)

Toimen lyhyt kuvaus:

Kyselytutkimus, johon kuuluu viisi pilottialuetta, joilla on eri maaseutumaisuusindeksit. Kyselylomakkeiden laatiminen siten, että saadaan vastauksia seuraaviin kysymyksiin:

— Maaseutualueiden Internet-yhteydet: käyttöönotto ja saatavuus

— Maaseutualueiden Internet-yhteyksien väestötiedot: ketkä käyttävät verkkoa?

— Maaseudun Internet-käyttäjien harjoittama toiminta

— Maaseudun Internet-asenteet.

UNKARI

Toimen nimi: Bruttoravinnetasapainot: kansallisten ja alueellisten typpi- ja fosforitasapainojen laatimiseksi tarvittavien teknisten kertoimien laskeminen

EU:n maksuosuus: 41 555 EUR

Työn toteuttamisaikataulu: tammi–joulukuu 2007.

Toimen lyhyt kuvaus:

Parantaa käytettyjen kertoimien laatua ja typpi- ja fosforitasapainojen laskentaa Unkarin osalta sekä kansallisella että alueellisella tasolla.

Typpi- ja fosforitasapainotietojen laatimisessa käytetään Unkarin tiedeakatemian alaisen maaperätieteen ja maatalouskemian tutkimusinstituutilta (Research Institute for Soil Science and Agricultural Chemistry, Hungarian Academy of Sciences, RISSAC) saatavia tietokokonaisuuksia. On tarpeen tutkia mahdollisuutta korvata tietoja alueellisen tason tilastoestimaateilla. Jotta kertoimista saadaan tarkat estimaatit, on käytettävä Unkarin tilastokeskuksen (HCSO) asianomaisia maatalouden tietokantoja.

MALTA

Toimen nimi: Kansalliset ja alueelliset typpitasapainot Maltalla

EU:n maksuosuus: 29 283 EUR

Työn toteuttamisaikataulu: tammi–joulukuu 2007.

Toimen lyhyt kuvaus:

Typpitasapainojen laskentaedellytyksiä varten on tutkittava, mitä tietoja puuttuu. Tarkoituksena on tehdä tilastotutkimus mineraalilannoitteiden ja orgaanisten lannoitteiden kulutuksesta ja käytöstä. Lisäksi korjatun sadon (rehukasvit ja tärkeimmät peltokasvit) typpipitoisuuden määrittämistä varten tehdään useita kasvisolukkoanalyysejä (noin 50).

ALANKOMAAT

Toimen nimi: Maatalousmaan alueelliset mineraalitasapainot

EU:n maksuosuus: 35 000 EUR

Työn toteuttamisaikataulu: tammi–joulukuu 2007.

Toimen lyhyt kuvaus:

Eurostat/OECD-käsikirjan mukaiset alueelliset mineraalitasapainot lasketaan viideltä niittyalueelta lannoitteiden alueellisesta käytöstä saatavien tietojen ja/tai lannoitteiden käyttöä koskevien kasvikohtaisten kertoimien perusteella, lannan kuljetustietojen perusteella sekä alueellista kasvintuotantoa koskevien tietojen perusteella.

Toimessa käytetään TAPAS–2001-hankkeessa laadittuja märehtijöiden alueellista rehutasapainoa koskevia tietoja. Lannoitteiden alueellista käyttöä koskevat tiedot ja lannan kuljetustiedot saadaan maatilatason kansallisista rekistereistä. Työhön kuuluu useista eri laitoksista peräisin olevien tilastotietolähteiden yhdistämistä. Osa tiedoista on toimitettava Alankomaiden tilastokeskuksen (Statistics Netherlands) käyttöön erityisesti tätä hanketta varten.

RUOTSI

Toimen nimi: Alueellista ravinnetasapainoa koskevien ruotsalaisten laskelmien mukauttaminen Eurostat/OECD-menetelmään

EU:n maksuosuus: 12 000 EUR

Työn toteuttamisaikataulu: tammi–joulukuu 2007.

Toimen lyhyt kuvaus:

Ruotsin tilastokeskus (Statistics Sweden) on vuodesta 1995 laskenut alueelliset tasapainot kahdeksalta tuotantoalueelta, mutta käytetty menetelmä eroaa Eurostat/OECD-käsikirjassa esitetystä menetelmästä, erityisesti korjatun ja laidunnettaessa kulutetun ruohosadon estimoinnin osalta. Tavoitteena on parantaa laatua ja yhdenmukaistaa laskelmia, jotta tulokset olisivat muiden maiden kanssa vertailukelpoiset.

Hankkeessa on tarkoitus verrata käytettyjä menetelmiä ja kertoimia, selvittää niiden eroja ja suosittaa tärkeimpiä muutoksia, jotta sekä kansallisen että alueellisen tason laskelmat olisivat yhdenmukaiset. Lisäksi hankkeella pohjustetaan Ruotsin tuotantoalueiden aluejaon muuntamista vastaamaan NUTS 2 -aluejakoa.

YHDISTYNYT KUNINGASKUNTA

Toimen nimi: Ravinnetasapainot – Alueellisen tason maaperäestimaatit

EU:n maksuosuus: 135 000 EUR

Työn toteuttamisaikataulu: huhtikuu–kesäkuu 2007.

Toimen lyhyt kuvaus:

Toimen tarkoituksena on vähentää kustannuksia yhdistämällä tutkimuksia, jotta niiden tehokkuus paranisi, parantaa maaperän ravinnetasapainoestimaattien laatua tutkimusaineistoa parantamalla ja kehittämällä ravinteiden sitoutumisen kertoimia. Toimen tarkoituksena on myös vähentää vastaajien taakkaa.

Toimen yhteydessä on tarkoitus tarkastella ja testata, miten nykyisiä tietolähteitä voitaisiin parhaiten yhdentää ja kehittää tarvittavien tietojen tuottamiseksi, mukaan luettuna lannoitekäytäntöjä, viljelykäytäntöjä ja torjunta-aineiden käyttöä koskevien tutkimusten muuttaminen.

Jatkossa tehdään lisäksi tutkimusta sellaisten kerrointietojen laatimiseksi, joita ei voida kerätä maatilaperusteisessa tutkimuksessa.

b) Luonnonmukainen viljely

BELGIA

Toimen nimi: Luonnonmukaisia tuotteita koskevien tilastojen parantaminen (tuotanto, jalostus, kulutus, tase)

EU:n maksuosuus: 37 627 EUR

Työn toteuttamisaikataulu: 12 kuukautta. Aloituspäivä: vuosittaista toimintasuunnitelmaa koskevan komission päätöksen julkaisemispäivä Euroopan unionin virallisessa lehdessä (t) + 1 kuukausi

Toimen lyhyt kuvaus:

Toimen tarkoituksena on organisoida ja analysoida luonnonmukaista tuotantoa koskevaa eri lähteistä peräisin olevaa tietoa luonnonmukaista viljelyä koskevien tilastotietojen täydentämiseksi. Toimen avulla pyritään lisäksi arvioimaan mahdollisuuksia mukauttaa nykyisiä tutkimuksia siten, että luonnonmukaisesta tuotannosta ja muista muuttujista, kulutuksesta, hinnoista jne. saadaan tietoa.

TANSKA

Toimen nimi: Luonnonmukainen eläintuotanto Tanskassa

EU:n maksuosuus: 10 000 EUR

Työn toteuttamisaikataulu: 6 kuukautta. Aloituspäivä: vuosittaista toimintasuunnitelmaa koskevan komission päätöksen julkaisemispäivä Euroopan unionin virallisessa lehdessä (t) + 1 kuukausi

Toimen lyhyt kuvaus:

Toimella pyritään parantamaan luonnonmukaista eläin- ja kotieläintuotantoa koskevan hallinnollisista lähteistä peräisin olevan tiedon laatua.

TANSKA

Toimen nimi: Luonnonmukaisten tilojen kasvintuotannon suoramyynti

EU:n maksuosuus: 35 000 EUR

Työn toteuttamisaikataulu: 12 kuukautta. Aloituspäivä: vuosittaista toimintasuunnitelmaa koskevan komission päätöksen julkaisemispäivä Euroopan unionin virallisessa lehdessä (t) + 1 kuukausi

Toimen lyhyt kuvaus:

Toimen tarkoituksena on estimoida suoraan maatilalta kuluttajille myytyjen luonnonmukaisten tuotteiden määrää. Estimointi perustuu kyselylomakkeisiin, jotka lähetetään suoraan maatilojen omiin myymälöihin. Kyselylomakkeiden perusteella saadaan estimaatit luonnonmukaisten tuotteiden suoramyynnistä ja samalla voidaan tarkistaa kokonaismyynnin määrä ja tuotantotiedot.

TANSKA

Toimen nimi: Luonnonmukaisten tilojen kasvintuotannon estimointi

EU:n maksuosuus: 10 000 EUR

Työn toteuttamisaikataulu: 6 kuukautta. Aloituspäivä: vuosittaista toimintasuunnitelmaa koskevan komission päätöksen julkaisemispäivä Euroopan unionin virallisessa lehdessä (t) + 1 kuukausi

Toimen lyhyt kuvaus:

Työn toteuttamisaikataulu: 6 kuukautta. Aloituspäivä: vuosittaista toimintasuunnitelmaa koskevan komission päätöksen julkaisemispäivä Euroopan unionin virallisessa lehdessä (t) + 1 kuukausi

VIRO

Toimen nimi: Luonnonmukaista tuotantoa ja eläinperäisiä tuotteita koskevat tiedot

EU:n maksuosuus: 14 650 EUR

Työn toteuttamisaikataulu: 12 kuukautta. Aloituspäivä: vuosittaista toimintasuunnitelmaa koskevan komission päätöksen julkaisemispäivä Euroopan unionin virallisessa lehdessä (t) + 1 kuukausi

Toimen lyhyt kuvaus:

Toimen tarkoituksena on organisoida luonnonmukaista tuotantoa ja tuotteita koskeva keruujärjestelmä tietojen toimittamiseksi Eurostatin tietokantaan. Menetelmässä pyritään luomaan yhteys kaikkiin tietolähteisiin: tutkimuksiin ja hallinnollisiin tietoihin, joissa käytetään jo laadittuja määritelmiä.

KREIKKA

Toimen nimi: Eri lähteistä peräisin olevan luonnonmukaista tuotantoa koskevan tiedon yhdentäminen ja evaluointi

EU:n maksuosuus: 144 000 EUR

Työn toteuttamisaikataulu: 12 kuukautta. Aloituspäivä: vuosittaista toimintasuunnitelmaa koskevan komission päätöksen julkaisemispäivä Euroopan unionin virallisessa lehdessä (t) + 1 kuukausi

Toimen lyhyt kuvaus:

Toimella pyritään kehittämään ja ehdottamaan tiedonkeruumenetelmiä ja täydentämään luonnonmukaisia tuotteita koskevia tietoja. Ehdotetussa menetelmässä painopisteenä on tietolähteiden yhdentäminen, mikä parantaa tietojen laatua.

ITALIA

Toimen nimi: Luonnonmukaisen tuotevalikoiman tukkuhinnat

EU:n maksuosuus: 76 681 EUR

Työn toteuttamisaikataulu: 12 kuukautta. Aloituspäivä: vuosittaista toimintasuunnitelmaa koskevan komission päätöksen julkaisemispäivä Euroopan unionin virallisessa lehdessä (t) + 1 kuukausi

Toimen lyhyt kuvaus:

Toimella pyritään keräämään tietoa luonnonmukaisten tuotteiden tukkuhinnoista tekemällä uusi tutkimus, jossa käytetään tavanomaisessa maataloustuotannossa jo testattua menetelmää.

ITALIA

Toimen nimi: Luonnonmukaisen tuotevalikoiman kuluttajahinnat

EU:n maksuosuus: 71 596 EUR

Työn toteuttamisaikataulu: 12 kuukautta. Aloituspäivä: vuosittaista toimintasuunnitelmaa koskevan komission päätöksen julkaisemispäivä Euroopan unionin virallisessa lehdessä (t) + 1 kuukausi

Toimen lyhyt kuvaus:

Toimessa tavanomainen kuluttajahintoja koskeva tutkimus mukautetaan luonnonmukaisesti viljeltyjä tuotteita koskevien kuluttajahintatietojen keruuta varten.

ITALIA

Toimen nimi: Luonnonmukaista viljelyä Italiassa koskevat tilastot: luonnonmukaisen viljelyn rakenne, toimet ja maatalouskäytännöt monialaisessa yhteydessä

EU:n maksuosuus: 52 060 EUR

Työn toteuttamisaikataulu: 12 kuukautta. Aloituspäivä: vuosittaista toimintasuunnitelmaa koskevan komission päätöksen julkaisemispäivä Euroopan unionin virallisessa lehdessä (t) + 1 kuukausi

Toimen lyhyt kuvaus:

Toimessa pyritään löytämään luonnonmukaisten viljelymenetelmien ympäristövaikutukset ja taloudelliset seuraukset, mistä voi olla hyötyä arvioitaessa luonnonmukaisten tilojen kestävyyttä ja laskettaessa investointien yhteiskunnallista tuottoa.

LATVIA

Toimen nimi: Luonnonmukaista tuotantoa koskeviin tiedonkeruujärjestelmiin liittyvien menetelmien tarkistaminen

EU:n maksuosuus: 16 284 EUR

Työn toteuttamisaikataulu: 12 kuukautta. Aloituspäivä: vuosittaista toimintasuunnitelmaa koskevan komission päätöksen julkaisemispäivä Euroopan unionin virallisessa lehdessä (t) + 1 kuukausi

Toimen lyhyt kuvaus:

Toimella pyritään parantamaan luonnonmukaisia tuotteita koskevien tietojen keruumenetelmiä, jotta saadaan luotua johdonmukainen ja kestävä menetelmä luonnonmukaista viljelyä, kasvintuotantoa, eläintuotantoa ja karjaa koskevien tietojen keräämiseksi hallinnollisista lähteistä, ja luotua yhteys näiden tietojen ja tilastotietojen välille.

LIETTUA

Toimen nimi: Maataloustuotteiden luonnonmukainen tuotanto

EU:n maksuosuus: 31 000 EUR

Työn toteuttamisaikataulu: 12 kuukautta. Aloituspäivä: vuosittaista toimintasuunnitelmaa koskevan komission päätöksen julkaisemispäivä Euroopan unionin virallisessa lehdessä (t) + 1 kuukausi

Toimen lyhyt kuvaus:

Toimen tarkoituksena on parantaa luonnonmukaisia tuotteita koskevien muuttujatietojen keruun laatua panemalla muissa jäsenvaltioissa käytetyt menetelmät täytäntöön. Tämä edellyttää sertifiointielinten yhteistyötä, tutkimuksen toteuttamista sekä tietojen hankintaa sertifioitujen tilojen tuotannosta.

UNKARI

Toimen nimi: Luonnonmukaista tuotantoa, kauppaa ja kulutusta koskevat tilastot

EU:n maksuosuus: 34 597 EUR

Työn toteuttamisaikataulu: 12 kuukautta. Aloituspäivä: vuosittaista toimintasuunnitelmaa koskevan komission päätöksen julkaisemispäivä Euroopan unionin virallisessa lehdessä (t) + 1 kuukausi

Toimen lyhyt kuvaus:

Toimella pyritään täydentämän tilastokeskuksen (Statistical Office) ja Biovalvontalaitoksen (Biokontroll) aloittamaa hanketta sekä korjaamaan työn yhteydessä havaittuja puutteita. Molemmat laitokset toimivat yhteistyössä keskenään luodakseen yhteyden hallinnollisten tietojen, tilastomääritelmien ja eri lähteiden välille. Toimeen liittyvän hankkeen tavoitteena on luoda IT-työkalu sekä yksilöidä tärkeimmät puutteet, jotka tällä hankkeen toisella osalla on tarkoitus vastaavasti korjata.

SLOVAKIA

Toimen nimi: Luonnonmukaisia korjaamattomia satoja sekä luonnonmukaisten tuotteiden tuotantoa, myyntiä ja käyttöä koskevien tietojen keruu

EU:n maksuosuus: 7 200 EUR

Työn toteuttamisaikataulu: 12 kuukautta. Aloituspäivä: vuosittaista toimintasuunnitelmaa koskevan komission päätöksen julkaisemispäivä Euroopan unionin virallisessa lehdessä (t) + 1 kuukausi

Toimen lyhyt kuvaus:

Toimella pyritään keräämään tietoa luonnonmukaisista tuotteista alkaen alkutuotannosta ja jatkuen tuotteiden markkinointiin. Toimessa pyritään keräämään myös ulkomaankauppaa koskevia tietoja. Työ tehdään yhteistyössä hallinnollisten elinten kanssa.

RUOTSI

Toimen nimi: Lisätietoa Ruotsin luonnonmukaisista tuotteista

EU:n maksuosuus: 10 800 EUR

Työn toteuttamisaikataulu: 12 kuukautta. Aloituspäivä: vuosittaista toimintasuunnitelmaa koskevan komission päätöksen julkaisemispäivä Euroopan unionin virallisessa lehdessä (t) + 1 kuukausi

Toimen lyhyt kuvaus:

Toimella pyritään täyttämään Eurostatille jo toimitetuissa nykyisissä tiedoissa olevia puutteita. Tärkeimpänä tavoitteena on käyttää olemassa olevia tietoja, joita ei ole vielä valmiiksi saatavilla, ja pyrkiä luomaan aikasarja saatavilla olevien tietojen kanssa.

SUOMI

Toimen nimi: Viljojen luonnonmukaista tuotantoketjua koskevien tilastojen kehittäminen – luonnonmukaisten tuotteiden käyttöä elintarvikeketjussa koskevat uudet estimointimenetelmät

EU:n maksuosuus: 43 400 EUR

Työn toteuttamisaikataulu: 9 kuukautta. Aloituspäivä: vuosittaista toimintasuunnitelmaa koskevan komission päätöksen julkaisemispäivä Euroopan unionin virallisessa lehdessä (t) + 1 kuukausi

Toimen lyhyt kuvaus:

Toimella pyritään tutkimaan luonnonmukaisten tuotteiden elintarvikeketjua painopisteenä tietyt viljat. Toimen avulla voidaan estimoida luonnonmukaisten tuotteiden tuotannon ja markkinoinnin välisiä eroja.